Kas keskharidusega isikul, kel puuduvad riigieksamid, on võimalik astuda maaülikooli?    2009. aastast saab kandideerida maaülikooli nii RE (v.a. veterinaarmeditsiini eriala) kui ka REV õppekohtadele, kui pole sooritatud riigieksameid. Puuduvad riigieksamitulemused asendatakse lõputunnistuse keskmise hindega.    Kui ma kandideerin mingile erialale RE kohale ja peaks juhtuma, et ma ikka ei saa RE kohta, kas mind kantakse siis automaatselt selle eriala REV nimekirja?    Kui Te mingi eriala RE nimekirjas vastuvõetute hulka ei tõuse, siis automaatselt Teid REV nimekirja ei kanta. Seda tehakse ikka ainult avalduse alusel. Kui REV kohal õppimine on vastuvõetav, siis tuleb avaldus esitada kohe nii RE kui ka REV kohale.    Kas kaks RE kohta võivad olla samas teaduskonnas?    Jah, võivad küll.    EMÜ võimaldab esitada avalduse 2 RE ja 2 REV kohale. Palun selgitage, kuidas oleks õigem märkida SAISi kaudu avaldust esitades erialade eelistust.    Kuna eelistusi arvestatakse eraldi RE ja eraldi REV kohtade järgi, siis tulebki RE ja REV kohtade eelistused eraldi järjekorda panna. Erialade valik ei pea olema RE ja REV kohtadel sama, st võib olla 4 erinevat eriala.    Mul on soov eelistusi muuta, kuidas seda SAISis teha saab?  Eelistuste muutmiseks tuleb tühistada juba esitatud avaldused ja need uuesti sisestada uue  eelistuse järjekorraga.     Kui ma olen riigieelarvelisel õppekohal korra õppinud, kas ma saaksin siis teise võimaluse õppida veel Teie koolis riigieelarvelisel kohal?    Isik, kes on vähemalt poole õppekava nominaalkestusest õppinud riigieelarvelisel õppekohal, ei saa selle õppekava kolmekordse nominaalkestuse jooksul, bakalaureuse- ja magistriõppe integreeritud õppekavadel põhineva õppe korral selle õppekava kahekordse nominaalkestuse jooksul asuda teist korda õppima  riigieelarvelisele õppekohale samal kõrgharidusastmel.    Esitasin avalduse SAISis, kuna ma pean dokumendid maaülikooli tooma?  Kui avalduse esitamine SAISis õnnestus ja vastuvõtutöötaja pole Teie poole pöördunud palvega mingeid lisadokumente juurde tuua, siis ei pea Te paberdokumente meile tooma ei avalduse kinnituseks ega ka siis, kui olete vastuvõetud ja olete kindel õppima tulija. Paberdokumente võtame vastu ainult sel juhul, kui kandideerijal mingil põhjusel ei ole  võimalik elektroonilist avaldust esitada või tema keskharidust tõendavaid dokumente ametlikes registrites ei ole.    Kas paberid esitatakse enne väeteenistusse astumist ja siis minnakse väeteenistusse või esitatakse paberid pärast väeteenistusse astumist?  Avaldus ülikooli astumiseks esitatakse vastavas ülikoolis toimuval vastuvõtuperioodil. Kui Te lähete väeteenistusse kevadel ja ei saa isiklikult suvel tulla avaldust esitama, siis saadate volitatud isiku koos nõutavate  dokumentidega ülikooli enda eest avaldust esitama.    Kui üks gümnaasiumi riigieksamitest on sooritatud mitterahuldavalt st. et tänu sellele pole ka keskhariduse lõputunnistust, kas siis Eesti Maaülikooli saab sisse astuda? Kuulsin, et Eesti Maaülikool ei vaata riigieksamitulemusi.    Ei saa. Kuna gümnaasiumi lõpetamiseks on vaja riigieksamite sooritamine, siis Teie kohta ei kehti maaülikoolis kasutatav sisseastumistingimus riigieksamite tulemuste puudumise kohta.    Kas maaülikoolis on ka mingid lävendipunktid, mis tuleb täis saada, et saaks sisse astuda?    Maaülikoolis toimub vastuvõtt paremusjärjestuse alusel. Kui on olemas keskharidust kinnitavad dokumendid, siis pole mingit takistust sisseastumisel.    Kuidas ma täpsemalt oma punkte arvutama peaksin, kuigi kodulehel on kirjas, et pean oma punktid vastavate kordajatega läbi korrutama ja hiljem ilmselt kokku liitma, kas siis kõige lõpus pean veel jagama, et saada keskmist tulemust?    Kui Te esitate avalduse SAISis ja andmed on korrektselt sisestatud, siis programm arvutab punktisumma kokku. Kontrolli mõttes saate arvutuskäiku jälgida kodulehel oleva sisseastumistingimuste tabeli abil.    Ma õpin teises ülikoolis, aga soovin vahetada eriala. Kas ma peaks selleks enne teisest ülikoolist välja astuma, või võin ma oodata, kuni vastuvõtukonkurssi tulemused on teada?  Kui Te olete otsustanud kindlalt õpitavast erialast  loobuda, siis pole takistusi omal soovil välja astumiseks. Kui olete kahtleval seisukohal, siis võiks oodata uue kandideerimise tulemused ära ja esitada loobumise avaldus, kui olete kindlasti uuele erialale sisse saanud. Samuti peab jälgima RE kohal õppimise aega, et see ei ületaks poolt nominaalselt õppeaja pikkust.    Kas on võimalik kandideerida keskeriharidusega?    Kui leiate maaülikoolist sobiva eriala, siis ei ole kandideerimisel mingeid takistusi.    Ma soovin astuda maaülikooli loomaarstiks (veterinaariks) õppima. Proovisin esitada avaldust SAISi kaudu, aga seal ei olnud konkursil niisugust eriala?    Veterinaarmeditsiini eriala õppetasemeks valige bakalaureuse ja magistriõppe integreeritud õpe, siis saate sellele erialale avaldust esitada. Sama õppetaseme alt saab valida ka maaehituse ja veemajanduse eriala.    Soovin kandideerida maastikuarhitektuuri erialale. Kas sisseastumiskatsed tuleb sooritada enne sisseastumisavalduse esitamist?    Enne tuleb esitada avaldus maastikuarhitektuuri erialale kandideerimiseks, võtta vastuvõtukomisjonist tõend avalduse esitamise kohta ja siis minna alles sisseastumiskatset sooritama.    Kas maastikuarhitektuuri sisseastumiskatsele peab registreeruma ning millal saab katse vastuse?    Sisseastumiskatsele ei pea eelnevalt registreeruma. Sisseastumiskatse toimub maaülikoolis kohapeal dokumentide vastuvõtu ajal igal  tööpäeval kahe seansina: kell 9.00 ja kell 13.00. Ise valite endale sobiva päeva, võtate vastuvõtukomisjonist tõendi dokumentide esitamise kohta ja saategi minna katsele.  Tulemus lisatakse Teie konkursipunktidele peale vastuvõtuperioodi lõppu järgmisel tööpäeval.    Kas maaülikoolis saab õppida keskkonnakaitset? Õppekavades on see küll nimetatud, aga edasine info puudub.  Keskkonnakaitse õppekava jaguneb kaheks erialaks: maastikuarhitektuur ning maastikukaitse ja -hooldus  ja vastuvõtt toimub erialati. Teie peaksite avalduse esitama maastikukaitse ja -hoolduse erialale.    Kas Eesti Maaülikoolis on võimalik õppida keskkonnakaitset kaugõppes ja samas vene keeles? Ning mida üldse on võimalik õppida vene keeles?  Eesti Maaülikooli õppekeel on eesti keel. Erialaõpingute kõrval on võimalik vabaainena eesti keelt juurde õppida.  Keskkonnakaitse õppekava kahte eriala ei ole kaugõppes võimalik õppida. Kaugõppes avatavate erialade loetelu on  kodulehel.    Kui kandideerin keskkonnakaitse õppekava kahe eriala RE kohtadele, siis millal tuleb see valik teha, kumma spetsialiseerumise valin?    See valik tuleb teha kohe avaldust esitades, sest SAIS-programmis Te lihtsalt ei saa eelistuste märkimiseta avaldust edasi täita.    Sooviksin teada, et kas Maastikukaitse ja -hoolduse erialale on ka kohustuslik teha joonistamise ja kompositsiooni eksam?    Joonistamise ja  kompositsiooni eksami ning erialatesti tegemise kohustus on ainult maastikuarhitektuuri erialale kandideerijatel.    Kui ma tahan tulla õppima kaugõppesse, siis kas mul on võimalus kandideerida mittetasulisele kohale?    Kaugõppes on kõik õppekohad riigieelarvevälised ehk tasulised.    Esitasin avalduse portaalis www.sais.ee rakendushüdrobioloogia erialale. Probleem seisneb selles, et mul pole tehtud keemia riigieksamit. Vastuvõtueeskirjas on kirjas et, riigieksamite tulemuste puudumisel asendatakse need lõputunnistuse keskmise hindega, kuid SAIS seda ei tee, vaid ütleb, et kõik kriteeriumid pole täidetud. Mida peaksin tegema?    Teie ei pea ega saagi midagi teha. Edaspidi tegeleb Teie avaldusega vastuvõtutöötaja. Tema lisab riigieksami tulemuste puudumisel lõputunnistuse keskmise hinde punktiarvestusse ja kontrollib punktisummat ning kinnitab avalduse. SAIS-programm ise asendusi ei tee.    Avalduse kinnituse kiri mulle laekus aga punktiseisus arvestatakse ikka keskmist, kas lõputöö hinne veel lisatakse või peaksin viima ikkagi paberid ka ise kooli sisse?    Tegemist on magistriõppega ja seetõttu Te näetegi algselt ainult keskmist hinnet, sest registrites Teie lõputöö/eksami hinnet ei ole, mis automaatselt avaldusele lisanduks. Vastuvõtutöötaja lisab kõigile avaldustele lõputöö/lõpueksami hinde ja siis muutub punktisumma korrektseks.    Ütlesin maaülikooli JAH-sõna õppimatuleku kinnituseks. Kas hiljem saab öelda EI, sest ootan vastust ka teisest ülikoolist?    Juba öeldud JAH-sõna asemel saab hiljem EI vastata. Mõistlik ongi algul JAH öelda ja teise ülikooli pakkumist oodata. Siis tuleb korralikult mõelda, kumb erialavalik kehtima jääb, sest mitmele ülikoolile JAH ei saa öelda, sest iga järgmine JAH kustutab eelmise.  Samuti ei ole mõtet avaldusi tühistada, sest sellega tekitate ainult nimekirjades segadust ja vastuvõtutöötajana ei soovi ma pidevalt avaldusi tagasi tõsta ning  EIsid JAHiks muuta, sest see tekitab konkurentides pahameelt.    Olen lõpetamas gümnaasiumit ja mul on kindel soov edasi õppida maaülikoolis. Kui sisse saan, siis huvitab mind üks küsimus, kui tähtis on 1. septembril kohal olla?    Kui Te mingil põhjusel ei saa 1. septembril või ka esimesel-teisel õppenädalal õppetööle tulla, siis teavitage sellest vastuvõtukomisjoni. Nii väldite oma nime kustutamist õppijate nimekirjast.